ROZHODNUTIE RADY
z 20. februára 2006
o predĺžení obdobia uplatňovania rozhodnutia 82/530/EHS, ktorým sa Spojené kráľovstvo splnomocňuje povoliť orgánom ostrova Man uplatňovanie systému osobitných dovozných povolení na ovčie, hovädzie a teľacie mäso
(2006/138/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na protokol 3 k Aktu o pristúpení z roku 1972, a najmä na jeho článok 1 ods. 2 a druhý pododsek článku 5,
so zreteľom na návrh Komisie,
keďže:
(1)
Pravidlá Spoločenstva týkajúce sa obchodovania s tretími krajinami s poľnohospodárskymi výrobkami podliehajúcimi spoločnej organizácii trhu sa uplatňujú na ostrov Man v súlade s článkom 1 ods. 2 protokolu 3 k Aktu o pristúpení a s nariadením Rady (EHS) č. 706/73 z 12. marca 1973 týkajúcim sa opatrení Spoločenstva uplatniteľných na Normandské ostrovy a ostrov Man pre obchod s poľnohospodárskymi výrobkami (1).
(2)
Živočíšna výroba je na ostrove Man tradičnou činnosťou a zohráva rozhodujúcu úlohu v poľnohospodárstve ostrova.
(3)
V rámci obchodných dohôd s určitými tretími krajinami, ktoré spadajú do spoločnej organizácie trhu a platia pre ostrov Man, s výhradou ustanovení Spoločenstva, ktorými sa upravujú vzťahy medzi ostrovom a Spoločenstvom, bolo žiaduce povoliť orgánom ostrova, aby uplatňovali určité opatrenia na ochranu svojej vlastnej produkcie a fungovania svojho vlastného systému podpôr v poľnohospodárstve.
(4)
Rozhodnutím 82/530/EHS (2) bolo preto Spojené kráľovstvo splnomocnené na to, aby povolilo vláde ostrova Man uplatňovať systém osobitných dovozných povolení na ovčie, hovädzie a teľacie mäso s pôvodom v tretích krajinách a členských štátoch Spoločenstva bez toho, aby boli dotknuté opatrenia týkajúce sa obchodovania s tretími krajinami ustanovené v nariadení Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (3) a v nariadení Rady (ES) č. 2529/2001 z 19. decembra 2001 o spoločnej organizácii trhu s ovčím a kozím mäsom (4). Toto splnomocnenie bolo uložené na časové obdobie, ktoré uplynulo 31. decembra 2005.
(5)
Počas uplatňovania systému sa činnosť sektora oviec a dobytka na ostrove Man udržiavala. Komisia však predložila Rade správu o tom, že štrukturálne problémy v tomto sektore môžu brániť dlhodobej udržateľnosti živočíšnej výroby na ostrove. Súčasný režim sa preto naposledy predlžuje, aby sa na ostrove Man umožnila reštrukturalizácia sektorov ovčieho a hovädzieho mäsa.
(6)
S cieľom zabezpečiť nepretržité uplatňovanie tohto opatrenia aj po 31. decembri 2005 by sa dátum začiatku uplatňovania tohto rozhodnutia malo stanoviť na 1. januára 2006.
(7)
Rozhodnutie 82/530/EHS by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Článok 2 rozhodnutia 82/530/EHS sa nahrádza takto:
„Článok 2
Toto rozhodnutie sa uplatňuje do 31. decembra 2010.“
Článok 2
Toto rozhodnutie sa uplatňuje od 1. januára 2006.
Článok 3
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 20. februára 2006